وابانی تاویلاں مہ کپ
چو یوسفؑ ءَ زندانی ئیں شاہانی اُگبالاں کپ ئے
ارساں کناویزی گْوپ ئے
وابانی تاویلاں مہ کپ
وابانی معنا طوق بنت
چو مُبدہ کاریں مردم ءَ شاہ ءِ پہ ھَپ پُشتی روئے
دْروگیں نوا حالے ڈَس ئے
ہَپتیں اناشانی حکایت پَؤر بنت
ہَپتیں اناشاں پُوہ بئے؟
ہَپتیں اناشاں کئے بہ جَنت؟
من یوسفؑ ءَ زندانی ئیں تَنک ءُ تہاریں روزناں ‘ عہدانی زِیلاں کپتگاں
ساقی فراموش اِنت منا
ہَربہ کہ ڈُکّالے رُدیت
من لیڑواں چَتْریں پہ کنعانے بَراں
بلکیں یہودا یے زَریت
بلکیں یَہ شمعون یے پہ مصر ءَ سر بہ گِیپت
بِنیَامِن یے بلکیں تَل ءُ تُوکاں کپیت
واباناں معنایے بہ بی
من کُوڈی یے ارسانی گندیماں جَناں
آ لیڑواں من ہر دَہیں نَخلاں گوں بار ءُ سر کناں
یک لیڑہے یَکّر کناں
بِلّے یہودا یے پہ بْراتی وَزّتے ءَ چیوّلیت
بِلّے اُوسیراہ یے زَریت
حالے پہ یعقوبؑ ءَ برؤ
ہلکے پہ مصر ءَ سر بہ گِیپت
واباناں معنایے بہ بیت
میرساگر